钦定古今图书集成/明伦汇编/官常典/第743卷 > 刘之纶
## 钦定古今图书集成/明伦汇编/官常典/第743卷 > 刘之纶

按《明外史》本传：“之纶，字元诚，宜宾人。家世务农。之纶
读书暇，从父兄力田。天启初，举乡试。值奢崇明反，倡
父老守城，上书监司，请扼贼归路。监司不能用，贼得
渡泸逸去。崇祯元年，第进士，改庶吉士。与同馆金声
友善，相与结贤豪，养死士，备国家缓急用。明年冬，都
城被兵，数上书陈方略，帝壮之。会声召对，荐之纶知”
兵。帝即召见，奏对称旨，超擢兵部右侍郎，副尚书闵
梦得协理京营戎政。之纶未受任时，已贷数百金，制
木为西洋大小炮百馀具。又制独轮火车、偏厢车、兽
车，皆轻捷利用。而所请弓矢器甲，主者不以时应。所
招死士，又不得给衣装赏犒费。之纶以为言，因进曰“臣用兵有大纲十六字。始则尊礼英豪，召募义勇。继
则任贤使能，赏功罚罪，有节目八字气以吞之，计以
取之。”因请精兵一万为进攻计。帝亦不能尽从。时武
经略满桂方战殁，朝廷大震。之纶冒风雪驰通州，守
者不纳，夜宿古庙。明年正月引兵前，连奏《军机》七疏，
俱不报，而朝士忌其骤贵。巡按御史董羽宸因劾其
逗遛骚扰。之纶疏辨，末言：“舍安就危，忧君父而独肩
至艰之任，以积骸成山，流血成川。时孤军独进，遇敌
未尝损一人，宜为羽宸所怪异。小人量隘，有事则推
委，无事则议论，止从一侍郎起见耳。乞削臣今官，赐
骸骨，归田养母，臣不胜至愿。”帝优诏策厉之。会遵化
失守，永平援军皆观望，独之纶奋前约，总兵马世龙、
吴自勉趋永平牵制，而亲率所部直抵遵化，离城八
里，营于娘娘山。世龙等负约，遇三万骑来迎。二十二
日兵交，之纶发一火炮，有所击伤，再发则炮炸，营中
自乱。左右请结阵徐退，之纶慨然曰：“吾受天子厚恩，
誓捐躯以报战，不捷，死耳！敢言退者斩！”乃再战，自辰
至酉，士殊死力斗，矢尽，短兵接。之纶知不可为，大呼
曰：“死死！负天子恩！”解所佩印付家人曰：“持此归报朝
廷。”俄身被两矢，遂死，全军尽没。世龙等在蓟州，拥兵
不救，之纶骤膺重寄，卒未训练，徒以忠义激发，与之
同尽，天下称其忠。母陈氏，年七十五。子二，长五岁，次
二岁，家贫不能返柩。母疏于朝，命给驿还，赐一祭半
葬，任一子国学生。至十五年，廷臣复请追恤，赠兵部
尚书。